Appel swaai septer op Top-20 | Maroela Media
Appel oorheers weer vandeesweek die Maroela Media Afrikaanse Top-20. Nie net neem "Dina" die eerste plek en "Hier sal jy boer" die tweede plek in nie, maar betree die snit "Hardwerkende man" ook die top-20 in die 15de plek.
Die musiekvideo vir "Hier sal jy boer" is ook onlangs uitgereik en het binne dae reeds meer as 28 600 kykbeurte op YouTube gehad en is ook onder die top-50 video's wat nou die meeste gekyk word in Suid-Afrika op dié platform.
"Dina" bly vir die tweede week in die no. 1-posisie.
Riaan Benadé se "Spontaan" val met een plek terug na die derde plek en Bernice West se "Kom binne" bly in die vierde plek.
In vandeesweek se Maroela Media Afrikaanse Top-20 is daar ses snitte wat styg, vyf wat daal, agt wat onveranderd bly en een nuwe toetrede.